ไทยพาณิชย์ปันผลกองอสังหา
บลจ.ไทยพาณิชย์ จ่ายปันผล 3 กองทุนอสังหาฯ CPNRF POPF CPNCG รวม 651 ล้านบาท
29 เม.ย. 2556

บลจ.ไทยพาณิชย์ จ่ายปันผล 3 กองทุนอสังหาฯ CPNRF POPF CPNCG รวม 651 ล้านบาท
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า บริษัทเตรียมจ่ายเงินปันผลกองทุนรวมอสังหาริมทรัพย์พร้อมกัน 3 กองทุน สำหรับผลการดำเนินงานระหว่างวันที่ 1 ม.ค.31 มี.ค. 2556 คิดเป็นมูลค่าเงินปันผลรวม 651.8 ล้านบาท
กองทุนรวมสิทธิการเช่าอสังหาริมทรัพย์ CPN รีเทล โกรท (CPNRF) ซึ่งลงทุนในศูนย์การค้าเซ็นทรัล พลาซา รัชดาพระราม 3 พระราม 2 และปิ่นเกล้า จะจ่ายปันผลในอัตรา 0.2949 บาทต่อหน่วย โดยในไตรมาสแรกกองทุนมีรายได้จากการลงทุนสุทธิ 524.5 ล้านบาท เพิ่มขึ้น 7% จากช่วงเดียวกันของปีก่อน 
อย่างไรก็ตาม หลังจากการประเมินมูลค่าทรัพย์สินโดยผู้ประเมิน กองทุนมียอดขาดทุนสุทธิที่ยังไม่เกิดขึ้นจากประเมินมูลค่าอสังหาริมทรัพย์ 368.5 ล้านบาท ส่งผลให้กำไรสุทธิรวมลดเหลือ 55.9 ล้านบาท ลดลง 70% จากช่วงเดียวกันของปีก่อนอยู่ที่ 524.7 ล้านบาท ซึ่งเป็นผลจากศูนย์การค้าเซ็นทรัล พลาซา พระราม 2 ปรับปรุงพื้นที่บางส่วนเพื่อรองรับผู้เช่ารายใหญ่รายใหม่ที่มีศักยภาพในการดึงดูดผู้ใช้บริการมากกว่าที่มีอยู่ 
“การปรับปรุงพื้นที่จะทำให้เกิดผลกระทบต่อรายได้ของกองทุนในระยะสั้นโดยบริษัทคาดว่าการปรับปรุงและการปรับโครงสร้างผู้เช่าจะเพิ่มศักยภาพในการสร้างรายได้ของกองทุนในระยะยาว” นางโชติกา กล่าว
บริษัท ปันผลกองทุนรวมสิทธิการเช่าอสังหาริมทรัพย์ ไพรม์ออฟฟิศ (POPF) ในอัตรา 0.2527 บาทต่อหน่วย และกองทุนรวมสิทธิการเช่าอสังหาริมทรัพย์ CPN คอมเมอร์เชียล โกรท (CPNCG) อัตรา 0.1941 บาทต่อหน่วยซึ่งลดลงประมาณร้อยละ 18 จากเงินปันผลครั้งก่อนหน้า (0.2366 บาทต่อหน่วย) เนื่องจากเงินปันผลไตรมาส 1 ปี 2555 จ่ายจากผลประกอบการระหว่างวันที่ 1 มกราคม 2556 – 31 มีนาคม 2556 ซึ่งเป็นช่วงเวลาที่สั้นกว่างวดผลประกอบการของเงินปันผลครั้งก่อนหน้า (14 กันยายน 2555 – 31 ธันวาคม 2555) และกำไรสุทธิของไตรมาส 1 ปี 2556 ลดลงเล็กน้อยจากไตรมาส 4 ปี 2555 เนื่องจากภาระดอกเบี้ยที่ กองทุน CPNCG ต้องชำระจากการกู้ยืมเงินเพื่อลงทุนในพื้นที่เช่าเพิ่มเติมของอาคารดิ ออฟฟิศเศส แอท เซ็นทรัลเวิลด์ เมื่อปลายปี 2555 ตามนโยบายในการลงทุนของกองทุน